ברנדון רוי

ברנדון דאוויין רוי (באנגלית: Brandon Dawayne Roy; נולד ב-23 ביולי 1984 בסיאטל, וושינגטון) הוא כדורסלן עבר אמריקאי, ששיחק בעמדת הקלע. בצעירותו שיחק רוי בקבוצת הכדורסל של תיכון גארפילד בסיאטל שבוושינגטון, ונחשב לאחד מכדורסלני התיכונים הטובים ביותר במדינה. בשנת 2002 נרשם רוי לדראפט ה-NBA, אך ביטל לבסוף את מועמדותו. באותה שנה, בהיותו בן 18, החל לשחק עבור אוניברסיטת וושינגטון. הוא שיחק בקבוצה זו במשך ארבע שנים, תחת המאמן לורנזו רומאר. בעונתו האחרונה במכללות, 2005/2006, הוא קלע 20.2 נקודות בממוצע למשחק והוביל את קבוצתו להעפלה שנייה ברציפות לשלב 16 הגדולות ("סוויט 16") של טורניר אליפות המכללות בכדורסל. הוא נבחר לשחקן השנה של אזור ה"פאק-10", ובנוסף נכלל בנבחרת ה"אול-אמריקן". בדראפט ה-NBA של 2006, נבחר רוי במקום השישי על ידי קבוצת מינסוטה טימברוולבס. הוא הועבר מיד לאחר מכן לפורטלנד טרייל בלייזרס, תמורת רנדי פוי שעבר תמורתו למינסוטה. בעונתו הראשונה ב-NBA, עונת 2006/2007, הציג רוי יכולת טובה, אך בשל פציעה שיחק ב-57 משחקים בלבד במהלך העונה. הוא השיג בעונה זו ממוצעים של 16.8 נקודות, 4.4 ריבאונדים ו-4 אסיסטים, וזכה בתואר רוקי השנה ב-NBA. הוא היה לשחקן השלישי בלבד בתולדות פורטלנד שזוכה בתואר זה. בעונת 2007/2008 הוביל רוי את פורטלנד לריצה של 13 ניצחונות רצופים במהלך העונה הסדירה, ובשל יכולתו המרשימה בעונה זו, נבחר לראשונה בקריירה שלו להשתתף במשחק האולסטאר של ה-NBA. פציעה בקרסולו מאוחר יותר מנעה ממנו לשחק במשך מספר שבועות. על אף רצף הניצחונות, כשלה פורטלנד להעפיל למשחקי הפלייאוף, לאחר שסיימה במקום השלישי בבית הצפון-מערבי. רוי קלע 19.1 נקודות בממוצע למשחק בעונה זו. בעונת 2008/2009 השיג רוי שיא קריירה חדש של 22.6 נקודות בממוצע למשחק, ונבחר בשנית להשתתפות במשחק האולסטאר. הוא הצליח להעפיל עם קבוצתו למשחקי הפלייאוף בעונה זו, לאחר שסיים עמה במקום השלישי באזור המערבי. בסדרת הסיבוב הראשון בפלייאוף, מול יוסטון רוקטס, קלע רוי 26.7 נקודות בממוצע למשחק, אך לא הצליח למנוע את הפסדה של קבוצתו. בסיום העונה נבחר לראשונה בקריירה שלו לחמישייה השנייה של העונה, ובנוסף סיים תשיעי בבחירת ה-MVP של העונה הסדירה. לפני העונה הבאה חתם רוי על חוזה לארבע שנים, עם אופציית שחקן לשנה חמישית, בפורטלנד. בעונה זו תיפקד רוי באופן טוב ואף נבחר בפעם השלישית למשחק האולסטאר, כאשר הוא מוביל את קבוצתו לפלייאוף. עם זאת, רוי נפצע באפריל, ופספס את תחילת הסדרה בסיבוב הראשון, נגד פיניקס סאנס. הוא חזר למשחק הרביעי כדי להשוות את הסדרה בתוצאה 2:2, אך הסאנס ניצחו בשני המשחקים הנותרים והעפילו לסיבוב הבא תוך הדחת פורטלנד. בעונת 2010/2011 נפצע רוי במהלך העונה ופספס כחודש מהעונה הסדירה. בסיום העונה הסדירה העפיל רוי עם פורטלנד לפלייאוף והפסיד איתה בסיבוב הראשון לאלופה שבדרך, דאלאס מאבריקס. לפני תחילת מחנה האימונים של עונת 2011/2012, שנדחתה עקב שביתת ה-NBA ב-2011, הודיע רוי על פרישה בגלל בעיות של חוסר בסחוס בברכיים. בתחילת עונת 2012/2013 חזר רוי לשחק כדורסל וחתם במינסוטה טימברוולבס. כבר לאחר 5 משחקים במינסוטה נפצע בברכו פעם נוספת, ופרש ממשחק באופן סופי. מדיה וקבצים בנושא ברנדון רוי בוויקישיתוף אתר האינטרנט הרשמי של ברנדון רוי פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA אסף רביץ‏, לא כריזמטי. מנהיג, באתר וואלה, 20 בדצמבר 2008 יהונתן אליהו‏, רוי ואבוי: ברנדון רוי שוב נפל קורבן לנסיבות טרגיות ועצובות, באתר וואלה, 4 במאי 2017 ברנדון רוי לחמש שנים נוספות בפורטלנד, באתר וואלה, 6 באוגוסט 2009 יוני לב ארי, עכשיו זה סופי - ברנדון רוי לא ישחק מול פיניקס, באתר ynet, 16 באפריל 2010 מערכת וואלה! ספורט‏, אוקלהומה סיטי השוותה ל-2:2 מול הלייקרס, באתר וואלה, 25 באפריל 2010 מערכת וואלה! ספורט‏, ברנדון רוי הוצג במינסוטה: "לא חשבתי שאפרוש וזהו", באתר וואלה, 31 ביולי 2012